พม. เร่งสร้างภูมิคุ้มกันเด็กและเยาวชน ให้ปลอดภัยจากผลกระทบของกัญชา
นางจตุพร โรจนพานิช อธิบดีกรมกิจการเด็กและเยาวชน กระทรวงการพัฒนาสังคมและความมั่นคงของมนุษย์ เปิดเผยว่า ในปี 2565 นี้ คณะอนุกรรมการจัดสมัชชาการพัฒนาเด็กและเยาวชนแห่งชาติ ได้หยิบยกประเด็น กัญชาเสรี : ผลกระทบต่อเด็กและเยาวชน พลิกวิกฤต หรือ เพิ่มปัญหา เป็นประเด็นหลักสมัชชาฯ เพื่อรับฟังข้อคิด ความเห็นจากคนทำงานด้านเด็กและเยาวชน รวมถึงแกนนำเด็กและเยาวชน และจัดทำเป็นข้อเสนอเชิงนโยบาย เสนอต่อคณะกรรมการส่งเสริมการพัฒนาเด็กและเยาวชนแห่งชาติ (กดยช.) ซึ่งเห็นชอบ ตามข้อเสนอของสมัชชาที่ให้เสนอคณะรัฐมนตรีออกมาตรการโดยเร่งด่วน ในระหว่างที่ยังไม่มีกฎหมายมาบังคับใช้เป็นกาลเฉพาะ เพื่อควบคุมและห้ามมิให้เด็กและเยาวชนที่มีอายุต่ำกว่า 20 ปี ซื้อ ขาย แจก ครอบครองและใช้กัญชา และให้สื่อมวลชนทุกแขนงเผยแพร่มาตรการควบคุมต่อสาธารณชนอย่างกว้างขวางอธิบดีกรมกิจการเด็กและเยาวชน กล่าวต่อไปว่า กรมฯ ได้เร่งขับเคลื่อนการให้ความรู้ความเข้าใจที่ถูกต้องและสร้างความตระหนักรู้ถึงผลร้ายของการนำกัญชาไปใช้ในทางที่ไม่เหมาะสมทั้งแก่เด็ก เยาวชน และบุคคลแวดล้อม โดยมีแนวทางในการเสริมสร้างความรู้ความเข้าใจแก่เด็กและเยาวชน ซึ่งเป็นกลุ่มที่ได้รับผลกระทบโดยตรง ผ่านสื่อโซเชียลมีเดียรูปแบบต่าง ๆ การพัฒนาความรู้และทักษะ พ่อแม่ผู้ปกครอง ครู ผู้ดูแลเด็กในการดูแลและให้คำปรึกษาเด็กและเยาวชน การเสริมสร้างองค์ความรู้และบูรณาการภาคีเครือข่ายในการป้องกันและดูแลเด็กและเยาวชน รวมทั้งการพัฒนาช่องทางบริการให้คำแนะนำปรึกษาเพื่อช่วยเหลือเด็กและเยาวชน พ่อแม่ผู้ปกครองที่มีความเสี่ยงหรือได้รับผลกระทบจากกัญชาและกัญชง ทั้งนี้ เพื่อให้เด็กและเยาวชนมีภูมิคุ้มกันและได้รับการปกป้องดูแลจากผลกระทบทางสังคมที่จะเกิดขึ้นต่อไป